ଅଭିନେତା ସୁଶାନ୍ତ ସିଂ ରାଜପୁତଙ୍କ ମୃତ୍ୟୁ ମାମଲା ଦିନକୁ ଦିନ ଜଟିଳ ହେବାରେ ଲାଗିଛି । ସ୍ୱର୍ଗତ ଅଭିନେତାଙ୍କ ପିତା କେ.କେ ସିଂ ତାଙ୍କ ପୁଅର ପୂର୍ବତନ ବାନ୍ଧବୀ ରିୟା ଚକ୍ରବର୍ତ୍ତୀଙ୍କ ବିରୋଧରେ ୬ ପୃଷ୍ଠାର ଲମ୍ବା ଏଫଆଇଆର ଦାଖଲ କରିଛନ୍ତି । ଏହି ଘଟଣାରେ ନିର୍ଦ୍ଦେଶକ ରୁମି ଜାଫେରି, ବ୍ୟକ୍ତିଗତ କର୍ମଚାରୀ ଇତ୍ୟାଦି ସମେତ ବହୁ ଲୋକଙ୍କୁ ଏଥିରେ ପକ୍ଷଭୁକ୍ତ କରିଛନ୍ତି । ଅନ୍ୟପକ୍ଷରେ ବିହାର ଏବଂ ମୁମ୍ବାଇ ପୁଲିସ ମଧ୍ୟରେ ତଦନ୍ତକୁ ନେଇ ବିବାଦ ସୃଷ୍ଟି ହୋଇଛି । ବିହାରର ବରିଷ୍ଠ ପୋଲିସ ଅଧିକାରୀ ବିନୟ ତିୱାରୀ ସେଠାରେ ପହଞ୍ଚିବା ପରେ ମୁମ୍ବାଇ ପୁଲିସ ପକ୍ଷରୁ ତାଙ୍କୁ ବଳପୂର୍ବକ କ୍ବାରେଣ୍ଟାଇନରେ ରଖାଯିବାକୁ ନେଇ ବିହାର ପୁଲିସ ମହାନିର୍ଦେଶକଓ ବିହାର ମୁଖ୍ୟମନ୍ତ୍ରୀ ମଧ୍ୟ ଏହାକୁ ନେଇ ଅସନ୍ତୋଷ ପ୍ରକାଶ କରିଛନ୍ତି । ଏହି ସମୟରେ ଶିବସେନା ସରକାର ଏହି ଘଟଣାକୁ ଚାପିଦେବାକୁ ଉଦ୍ୟମ କରୁଛି ବୋଲି ବିହାର ବିଜେପିର ଜଣେ ବିଧାୟକଙ୍କ ଅଭିଯୋଗ କରିବା ପରିସ୍ଥିତିକୁ ଅଧିକ ଜଟିଳ କରିଛି ।
